དགེ་འདུན་དབུས་སུ་བསྙེན་པར་རྫོགས་མཛད་དེ། །འདུལ་འཛིན་ཀུན་གྱི་གཙུག་གི་རྒྱན་གྱུར་པ། །ཐུབ་དབང་གཉིས་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །བྱང་སེམས་སྔགས་ཀྱི་སྡོམ་པའང་ལེགས་བཟུང་སྟེ། །ཉེས་ལྟུང་དྲི་མའི་ཚོགས་ཀྱིས་མ་གོས་པར། །དམ་ཚིག་སྡོམ་པ་མིག་འབྲས་བཞིན་བསྲུང་ནས། །བཙུན་པའི་མཐར་སོན་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །བྱམས་དང་སྙིང་རྗེས་ཐུགས་ཀྱི་རྒྱུད་གཏམས་ཤིང་། །ཕ་རོལ་ཕྱིན་དྲུག་བསྡུ་བཞིའི་མཛད་པ་ཡིས། །ནམ་མཁའི་མཐའ་ཀླས་ལུས་ཅན་མ་ལུས་པ། །བདེ་ལ་འགོད་མཛད་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །བྱམས་པའི་རྣམ་འཕྲུལ་ཐེག་མཆོག་བཤེས་གཉེན་ལས། །མདོ་དང་སྔགས་ཀྱི་ལམ་རིམ་ཀུན་གསན་ཏེ། །བློ་བཟང་རྒྱལ་བའི་ཆོས་མཛོད་མཐའ་དག་གི། བདག་པོར་གྱུར་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །དུས་དགྲའི་དབང་པོའི་བསྙེན་པ་མཛད་པའི་ཚེ། །དཔལ་འཛིན་ཞབས་དང་རྭ་ཆེན་ལོ་ཙཱ་བས། །མངོན་སུམ་རྗེས་བཟུང་བཀའ་སྡོད་དམ་ཅན་ཚོགས། །བྲན་དུ་བཀོལ་བ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །རྒྱ་ཆེན་ལེགས་བཤད་ཆོས་ཀྱི་ཆར་འབེབས་ཤིང་། །རྩོད་པ་གནམ་ལྕགས་འོད་ཟེར་འབུམ་ཕྲག་སྤྲོ། །སྙན་ངག་གློག་གི་ཕྲེང་བས་ཉེར་མཛེས་པ། །སྨྲ་བའི་དབང་ཕྱུག་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །རྒྱུ་འབྲས་ཐེག་པའི་དཀའ་གནད་མ་ལུས་པ། །ཕྱག་མཐིལ་ཡི་གེར་གཟིགས་པའི་མོད་ཉིད་ལ། །དྭངས་མཚོར་ཟླ་གཟུགས་ཇི་བཞིན་ཐོགས་མེད་དུ། །སྟོན་པར་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །བདེ་སྟོང་དབྱེར་མེད་རྣལ་འབྱོར་གསེར་འགྱུར་རྩིས། །ཐ་མལ་སྐྱེ་ཤི་བར་དོའི་ལྕགས་ཀྱི་ཁམས། །སྐུ་གསུམ་གསེར་གྱི་དངོས་པོར་སྒྱུར་བྱེད་པའི། །བསྐྱེད་རིམ་མཐར་སོན་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །ཟབ་ལམ་རྡོ་རྗེའི་བཟླས་པའི་རྣལ་འབྱོར་གྱིས། །ཟག་བཅས་རླུང་ཀུན་དྷཱུ་ཏཱིར་ཐིམ་པ་ལས། །བདེན་གཉིས་དབྱེར་མེད་ཟུང་དུ་འཇུག་པ་ཡི། །རྫོགས་རིམ་མཐར་སོན་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །པོ་ཏ་ལ་རུ་རོལ་པའི་རྡོ་རྗེ་སོགས། །མཁས་གྲུབ་རྒྱ་མཚོར་ཀཱ་ལ་ཙཀྲ་ཡི། །བྱིན་རླབས་སྩལ་ཏེ་དང་པོའི་སངས་རྒྱས་ཀྱི། །ལུགས་མཆོག་སྤེལ་མཛད་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །བསྟན་པའི་མངའ་བདག་པད་དཀར་འཛིན་པ་ཡི། །ཡང་སྲིད་འཁྲུལ་བྲལ་གསེར་ཁྲིར་མངའ་གསོལ་ཏེ། །དེ་ཡི་འཕྲིན་ལས་བཅུ་གཉིས་བདག་པོ་ལྟར། །གསལ་བར་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །འཁོར་ལོ་གསུམ་དང་འབྲེལ་བའི་འཕྲིན་ལས་ཀྱིས། །བཀྲ་ཤིས་ལྷུན་གྱིས་གྲུབ་པའི་ཆོས་ཀྱི་སྡེར། །བཤད་སྒྲུབ་བསྟན་པའི་བྱ་བ་དབྱར་མཚོ་ལྟར། །རྒྱས་པར་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །དད་པས་ཕུལ་བའི་ཟང་ཟིང་བདོག་པ་ཀུན། །སྐུ་གསུང་ཐུགས་རྟེན་དགེ་འདུན་བསྙེན་བཀུར་དང་། །མཆོད་སྤྲིན་རྒྱུར་སྤེལ་ཝུ་བ་ལྟ་བུའི་ནོར། །དོན་ལྡན་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །ཐུབ་པའི་བསླབ་གཞི་བསྙེན་རྫོགས་སྡོམ་པའི་རྒྱུན། །དོན་གཉེར་རྣམས་ལ་ཉིན་བཞིན་སྩོལ་བ་ཡིས། །ཤཱཀྱའི་སྲས་ཀྱིས་མཐའ་དབུས་ནོར་འཛིན་ཀུན། །གང་བར་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །གང་ལ་གང་འཚམ་ཐབས་མཁས་མཛད་པ་ཡིས། །སྐད་རིགས་མི་གཅིག་སྐྱེ་བོ་བགྲང་ཡས་པ། །རང་རང་མོས་པ་ཇི་བཞིན་རྗེས་བཟུང་སྟེ། །སྨིན་ཅིང་གྲོལ་མཛད་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །བཤད་དང་སྒྲུབ་པས་བུ་རམ་ཤིང་པའི་བསྟན། །འཛིན་ཅིང་སྤེལ་ལ་ཁྱོད་མཚུངས་མ་མཆིས་ཞེས། །གངས་ཅན་མཁས་པ་ཀུན་གྱིས་མགྲིན་གཅིག་ཏུ། །ལེགས་པར་བསྔགས་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །འཕགས་མཆོག་འཇིག་རྟེན་དབང་ཕྱུག་སྤྲུལ་བའི་སྐུར། །དབང་ལུང་མན་ངག་མཐའ་དག་ལེགས་སྩོལ་ཅིང་། །བསྙེན་པར་རྫོགས་ཏེ་ཡོངས་རྫོགས་ཐུབ་པའི་བསྟན། །སྐྱོང་བར་དབང་བསྐུར་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །འབྲུག་དང་འཕགས་ཡུལ་ཤར་ཕྱོགས་འཐབ་རྩོད་རྣམས། །ལྷག་བསམ་མཆོག་གིས་ཞི་བར་མཛད་པ་ན། །ཕྱོགས་དེའི་ས་སྐྱོང་ལ་སོགས་སྐྱེ་བོ་ཀུན། །དད་ཅིང་གུས་མཆོད་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །འཛམ་གླིང་དྲེགས་ལྡན་བྱེ་བས་གུས་བཏུད་ཀྱང་། །ཁེངས་དང་དྲེགས་པའི་དྲི་མས་མ་གོས་པར། །མགོན་སྐྱབས་དཔུང་གཉེན་བྲལ་བའི་འགྲོ་བ་ལ། །ལྷག་པར་བརྩེ་བ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །སྐྱོ་ངལ་མེད་པར་མདོ་སྔགས་ཆོས་ཀྱི་ཆར། །རྟག་ཏུ་འབེབས་པས་རྒྱལ་བའི་དབང་པོ་སོགས། །མཁས་གྲུབ་བུ་སློབ་ཚར་དུ་དངར་བ་ཡིས། །ས་སྟེང་ཀུན་ཁྱབ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །སྣ་ཚོགས་གྲུབ་མཐའི་ཆོས་ཀྱི་དབྱེ་བ་ཀུན། །ཇི་བཞིན་གཟིགས་ཀྱང་རྒྱལ་བ་གཉིས་པ་ཡི། །རིང་ལུགས་རྒྱལ་མཚན་འབའ་ཞིག་སྲིད་རྩེའི་བར། །སྒྲེང་བར་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །མི་ཡི་བདག་པོའི་བཀའ་ཡིས་སྤྱན་དྲངས་ཚེ། །ཤར་ཕྱོགས་འཛིན་མར་ཞབས་སྐྱེས་ལེགས་བཀོད་དེ། །མཐའ་ཡས་འགྲོ་རྣམས་རང་རང་སྐལ་བ་བཞིན། །རེ་བ་སྐོང་མཛད་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །ཡབ་རྗེའི་འཁྲུངས་གནས་སྐུ་འབུམ་ཆོས་ཀྱི་སྡེར། །མདོ་སྨད་རྟ་ཡི་ཆོལ་ཁའི་གདུལ་བྱ་ཀུན། །བརྩེ་བས་རྗེས་བཟུང་ཐར་པའི་གླིང་མཆོག་ཏུ། །འགོད་པར་མཛད་པ་པཎ་ཆེན་ཆོས་ཀྱི་རྗེ། དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །ཆེན་པོ་ཧོར་གྱི་འཛིན་མར་ངལ་གསོ་བའི། །མཆོག་དམན་བར་མའི་སྐྱེ་བོ་གྲངས་མེད་པར། །གསུང་གི་བདུད་རྩི་སྩལ་ཏེ་སྲིད་མཚོ་ལས། །སྒྲོལ་བར་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེེ་ཤེས་ཞབས་ལ་གསོལ་བ་འདེབས། །ཁྱད་པར་སྔོན་སྨོན་ཐུགས་བསྐྱེད་རྨད་བྱུང་གིས། །མཆོད་ཡོན་ཉི་ཟླའི་ཞལ་འཛོམ་མཛད་པ་ན། །ཐུགས་ཡིད་གཅིག་འདྲེས་དགེ་ལེགས་སྣང་བ་འབུམ། །སྤྲོ་བར་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །གང་འདུལ་ཆོས་སྲིད་ཟུང་འབྲེལ་མཛད་པ་ཡིས། །འཁོར་ལོས་བསྒྱུར་བའི་བཞེད་པ་ཀུན་བསྐངས་ནས། །སྙིགས་དུས་བསྟན་དང་འགྲོ་བའི་ཕན་བདེའི་སྒོ། །འབྱེད་པར་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །གང་གི་གསང་གསུམ་མཛད་པའི་ངོ་མཚར་གྱིས། །མི་ཡི་བདག་པོ་མཆོག་གི་ཐུགས་ཕྲོགས་ཏེ། །འཛམ་གླིང་བསྟན་འཛིན་ཀུན་གྱི་གཙུག་རྒྱན་དུ། །མངའ་གསོལ་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །རྒྱ་ཆེན་རྣམ་དཀར་བསྡུ་བཞིའི་མཛད་པ་ཡིས། །བྱང་ཕྱོགས་སྐྱེ་བོའི་ཚོགས་རྣམས་དབུགས་ཕྱུང་ཞིང་། །མངོན་པར་མཐོ་དང་ངེས་པར་ལེགས་པའི་ལམ། །གསལ་བར་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །གང་དུ་ཞབས་སྐྱེས་རྡུལ་ཕྲེང་ལྷུང་བའི་མོད། །མི་ཤེས་(ཤིས)རྒུད་པའི་མཚན་མ་དྲུངས་འབྱིན་ཅིང་། །བཀྲ་ཤིས་བདེ་ལེགས་སྣང་བའི་གཟི་བྱིན་གྱིས། །ཁྱབ་པར་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །འཕགས་པའི་ཡུལ་དང་ཁ་ཆེ་བལ་པོ་དང་། །གངས་ལྗོངས་མ་ཧཱ་ཙི་ནའི་རྒྱལ་ཁམས་ཀྱི། །ཆེ་དགུ་ཀུན་གྱིས་དད་ཅིང་གུས་པ་ཡིས། །སྲི་ཞུ་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །ཁྱོད་སྐུ་མཐོང་བས་ནམ་ཡང་ངོམས་པ་མེད། །ཁྱོད་གསུང་ཐོས་པས་སོམ་ཉིའི་སྒྲོ་འདོགས་གཅོད། །ཁྱོད་ཐུགས་དྲན་པས་ཡིད་ཀྱི་གདུང་བ་སེལ། །སྟོབས་བཅུ་མངའ་བ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །བདེ་ལྡན་ཞིང་དུ་ཟླ་བ་བདུན་བཞུགས་ནས། །སླར་ཡང་བདག་ཅག་རྗེས་སུ་འཛིན་ནོ་ཞེས། །བཀའ་ལུང་དྲི་མེད་སྩལ་བ་ཇི་བཞིན་དུ། །མངོན་དུ་གྱུར་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །རྟག་འཛིན་འཁྲུལ་བས་བཅིངས་པའི་འགྲོ་བ་རྣམས། །ཆོས་ལ་བསྐུལ་སླད་ཀུན་ལྡན་ཞེས་པའི་ལོར། །རྨད་བྱུང་ལྟས་དང་བཅས་ཏེ་བདེ་ལྡན་དུ། །གཤེགས་པར་གྱུར་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །དེ་ཚེ་ནང་གི་རྟེན་འབྲེལ་ཁྱད་པར་ལས། །ཕྱི་རུ་ནམ་མཁའི་དབྱིངས་ཀུན་གཡའ་དག་ཅིང་། །ཡིད་འཕྲོག་ལྟས་ཀུན་ཚུར་དུ་དངར་བ་ཡིས། །མྱ་ངན་གདུང་སེལ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །སྲིད་གསུམ་མཆོད་རྟེན་སྐུ་གདུང་ཡིིད་བཞིན་ནོར། །རིལ་པོར་བཞུགས་ལ་དད་པས་གསོལ་བཏབ་ན། །བྱིན་རླབས་ཆར་རྒྱུན་སྐུ་དངོས་ཇི་བཞིན་དུ། །འབེབས་པར་མཛད་པ་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །བགྲང་བྱ་མེ་མཚོ་ཙམ་དུ་འཚོ་གཞེས་ཀྱང་། །བསྐལ་པར་སྒྲུབ་དགོས་རླབས་ཆེན་བསྟན་འགྲོའི་དོན། །འབད་མེད་གྲུབ་སྟེ་མཐོང་ཐོས་དྲན་རེག་གིས། །འབྲེལ་ཚད་དོན་ལྡན་པཎ་ཆེན་ཆོས་ཀྱི་རྗེ། །དཔལ་ལྡན་ཡེ་ཤེས་ཞབས་ལ་གསོལ་བ་འདེབས། །གུས་པས་ཕྱག་འཚལ་མཆོད་སྤྲིན་རྒྱ་མཚོ་འབུལ། །སྡིག་པ་ཀུན་བཤགས་དགེ་ལ་རྗེས་ཡི་རང་། །མྱ་ངན་མི་འདའ་ཆོས་འཁོར་བསྐོར་བར་བསྐུལ། །འདིས་མཚོན་དགེ་རྣམས་བྱང་ཆུབ་ཆེན་པོར་བསྔོ། །མགོན་པོ་གང་གི་རྣམ་ཐར་གཟའ་སྐར་གཟུགས། །རྙོག་བྲལ་དད་པའི་རྫིང་བུར་ལེགས་བཀོད་དེ། །རྩེ་གཅིག་གསོལ་བ་འདེབས་པ་འདི་དགོངས་ལ། །ཚད་མེད་ཐུགས་རྗེས་བྱིན་གྱིས་བརླབ་ཏུ་གསོལ། །དལ་འབྱོར་ཡིད་བཞིན་ནོར་བུ་ཐོབ་གྱུར་ཀྱང་། །བག་མེད་གཉིད་དང་རྙེད་དང་བཀུར་སྟི་དང་། །བྲེ་མོའི་གཏམ་གྱིས་རྟེན་བཟང་ཆུད་གསོན་པ། །སྙོམ་ལས་ཁོལ་པོ་བདག་ལ་ཐུགས་རྗེས་གཟིགས། །བདེ་བ་ཐོབ་པར་འདོད་ཀྱང་བླང་དོར་ལ། །རྨོངས་པའི་རབ་རིིབ་སྟུག་པོས་བསྒྲིབ་གྱུར་ཏེ། །སྡུག་བསྔལ་རྒྱུ་ལ་གཅིག་ཏུ་གཞོལ་བ་ཡི། །སྡིག་པའི་ཕུང་པོ་བདག་ལ་ཐུགས་རྗེས་གཟིགས། །ངེས་འབྱུང་བསམ་པས་ཐུབ་པའི་བརྟུལ་ཞུགས་མཆོག །བླངས་ཀྱང་འཁོར་བའི་བདེ་ལ་ཡིད་ཆགས་ཏེ། །ཐར་པའི་ལམ་ལ་རྒྱབ་ཀྱིས་ཕྱོགས་པ་ཡི། །འཁོར་བར་འཁྱམས་པ་བདག་ལ་ཐུགས་རྗེས་གཟིགས། །ཐེག་མཆོག་གདམས་པའི་བདུད་རྩི་ཐོབ་གྱུར་ཀྱང་། །ཐོག་མེད་དུས་ནས་རང་ཉིད་གཅེས་འཛིན་ལ། །གོམས་པས་མ་རྒན་འགྲོ་རྣམས་ཡལ་བོར་བའི། །ཁྲེལ་མེད་ཅོལ་ཆུང་བདག་ལ་ཐུགས་རྗེས་གཟིགས། །སྡོམ་པ་གསུམ་གྱི་བཀའ་དྲིན་མནོས་གྱུར་ཀྱང་། །གཉེན་པོ་ཀུན་ཏུ་སྤྱོད་པའི་སྟོབས་ཞན་པས། །ཉེས་ལྟུང་ཕྲ་རགས་ཆར་བཞིན་འབབ་པ་ཡི། །ཚུལ་འཆོས་ཉམ་ཆུང་བདག་ལ་ཐུགས་རྗེས་གཟིགས། །དམིགས་བུས་བོར་བའི་དམུས་ལོང་ཇི་བཞིན་དུ། །མི་ཟད་སྲིད་པའི་འབྲོག་དགོན་ཉམ་ང་བར། །བཤེས་གཉེན་ས་མཁན་མཆོག་གིས་ཡོངས་བོར་བའི། །མགོན་མེད་ཉམ་ཐག་བདག་ལ་ཐུགས་རྗེས་གཟིགས། །དེང་ནས་བཟུང་སྟེ་བྱང་ཆུབ་སྙིང་པོའི་བར། །མགོན་པོ་ཁྱོད་ལས་སྐྱབས་གནས་གཞན་མེད་པས། །འདི་ཕྱི་བར་དོའི་གནས་སྐབས་ཐམས་ཅད་དུ། །འཇིགས་པ་ཀུན་ལས་སྐྱོབས་ཤིག་ཐུགས་རྗེའི་གཏེར། །དལ་འབྱོར་རྟེན་རྙེད་རྒྱལ་བའི་བསྟན་དང་མཇལ། །ཐོས་བསམ་སྒོམ་པ་མཆོག་གིས་རྒྱུད་སྦྱངས་ཏེ། །སྲས་བཅས་རྒྱལ་བའི་མཛད་པ་མ་ལུས་པ། །སྒྲུབ་ལ་བརྟན་པའི་འཁོར་ལོ་ལྟར་གྱུར་ཅིག །མ་འོངས་དུས་སུ་རྗེ་བཙུན་བླ་མ་མཆོག །རིགས་ལྡན་དྲག་པོའི་རྣམ་པར་རོལ་བའི་ཚེ། །སྲས་ཀྱི་ཐུ་བོར་གྱུར་ཏེ་ཚེ་གཅིག་ལ། །ཟུང་འཇུག་ཕྱག་རྒྱ་ཆེན་པོ་ཐོབ་པར་ཤོག །ཅེས་སྐྱབས་མགོན་པཎ་ཆེན་ཐམས་ཅད་མཁྱེན་ཅིང་གཟིགས་པ་ཆེན་པོ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་རྣམ་ཐར་གསོལ་འདེབས་བྱིན་རླབས་བང་མཛོད་འདྲེན་པའི་ཤིང་རྟ་ཞེས་བྱ་བ་འདི་ནི། སྐྱབས་མགོན་མཆོག་གི་ཉེ་གནས་ཆེན་པོ་བསྔགས་པར་འོས་པའི་ཡོན་ཏན་དུ་མའི་བདག་ཉིད་གསོལ་དཔོན་མཁན་རིན་པོ་ཆེ་མེར་གེན་ཇ་སག་བླ་མ་བློ་བཟང་མཁས་མཆོག་གི་གསུང་གིས་བསྐུལ་ངོར། རྗེ་བཙུན་བླ་མ་གང་གི་བཀའ་འབངས་ཀྱི་ཐ་ཤལ་༸བཙུན་པ་དཀོན་མཆོག་འཇིགས་མེད་དབང་པོས་གུས་པ་ཆེན་པོས་ཉེ་བར་སྦྱར་བའོ།། །།